Goeie nuus: Pelgrimsrus-boere keer rowers in ŉ japtrap aan | Maroela Media
Drie vermeende rowers het Maandag in die Graskop-landdroshof in Mpumalanga verskyn nadat die polisie en boere van die omgewing hulle ná ’n gewapende roof naby Pelgrimsrus aangekeer het.
Volgens brig. Selvy Mohlala, provinsiale polisiewoordvoerder, het die drie verdagtes – Tumelo Chiloane (25), Elias Magashe (29) en Tshepo Mokoena (30) – in die hof verskyn op aanklagte van besigheidsroof, poging tot moord en die besit van ŉ ongelisensieerde vuurwapen en ammunisie.
Die verdagtes het na bewering Vrydag om 14:45 ŉ drankwinkel langs die Lydenburg-pad net buite die dorp betree en die eienaar met ŉ geweer aangehou en op kontant aangedring.
“Hulle het tydens die rooftog die eienaar in sy maag geskiet en geld uit die kasregister gesteel. Hulle het ook sigarette en ŉ bottel whisky gebuit voor hulle van die toneel gevlug het,” het Mohlala gesê.
Die eienaar het hulp ontbied waarna hy na ŉ nabygeleë hospitaal gehaas is.
Die polisie in samewerking met plaaslike boere het ŉ volskaalse soektog na die rowers van stapel gestuur en die verdagtes in ŉ japtrap vasgetrek.
“Al die gesteelde ware, ter waarde van sowat R2 000, asook ŉ vuurwapen wat vermoedelik tydens die rooftog gebruik is, is in die verdagtes se besit gevind en op beslag gelê,” het Mohlala bygevoeg.
Die verdagtes moet weer op 14 Mei in die hof verskyn wanneer hulle na verwagting om borgtog gaan aansoek doen. Hulle bly in aanhouding.
Die provinsiale polisie het die boere bedank en geloof vir hul samewerking en omdat hulle “verantwoordelike inwoners van die land” is.
misdaad Mpumalanga pelgrimsrus
Dit wys jou wat ‘n lewe vir hulle wêrd is – R2000!!! Verder wil almal die boere uitdryf, maar hulle moet die polisie se werk doen!!!